钦定古今图书集成/明伦汇编/官常典/第762卷 > 陈子壮〈子上庸〉 杨可观 麦而炫 朱实莲
## 钦定古今图书集成/明伦汇编/官常典/第762卷 > 陈子壮〈子上庸〉 杨可观 麦而炫 朱实莲

按《明外史》本传：“子壮，字集生，南海人。万历四十七年，

都给事中熙昌籍。崇祯初，起子壮故官，累迁礼部右
侍郎。流贼犯皇陵，帝素服召对廷臣。子壮言：‘今日所
急，在收人心，宜下罪己诏，激发忠义’。帝纳之。乃会诸”
臣列上蠲租、清狱、使过、宥罪等十二事。时以周、唐二
王奏，逮治巡按御史及监司、守令数人。子壮虑诸王
势重，有司不能举职，抗疏争，不纳。帝以海内多故，思
广罗贤才，下诏援《祖训》，“郡王子孙文武堪任用者，得
考验授职。”子壮虑为民患，立陈五不可。会唐王上疏，
历引前代故事诋子壮，遂除名下狱。言官疏救不听，
坐赎徒归。久之，廷臣交荐，给事中姜埰劾其附邪党
逆，帝不从。起故官，协理詹事府。未上，京师陷，福王立，
起礼部尚书，至芜湖。南京亦失守，乃归。时桂王常瀛
避难梧州，子壮谓“王神宗子，宜立。”总督丁魁楚方集
众议，而唐王聿键自立于福建，议遂寝。唐王召相，子
壮以前议宗室事有宿憾，辞不行。及汀州已失，桂王
子永明王由榔为丁魁楚等拥立于肇庆；苏观生又
议立唐王聿𨮁，子壮沮不得，退居邑之九江村。永明
王授子壮东阁大学士兼兵部尚书，总督广东、福建、
江西、湖广军务。会广州亦陷，聿𨮁被执死，子壮止不
行。明年春，张家玉、陈邦彦及新会王兴、潮阳赖其肖
先后举兵，子壮亦起兵九江村。兵多蛋户番鬼，善战，
乃与邦彦约共攻广州，结故指挥使杨可观等为内
应。事泄，可观等死。子壮驻五羊驿，未几，败走，还九江
村。长子上庸阵殁。会故御史麦而炫破高明，迎子壮，
以故主事朱实莲摄县事。实莲，子壮邑子也。高明城
陷，实莲战死，子壮、而炫俱执至广州，不降，被戮，子母
自缢。永明王赠子壮番禺侯，谥“文忠”，荫子上图锦衣
卫指挥使。而炫，字章暗，高明人。由进士历上海、安肃
知县，唐王时为御史；《实莲》，字子洁，由举人历官刑部
主事。